SIDOM
"Gam ! Gam !" kheun ma.
Hana soe seu ôt.. Si Gam hana di rumoh. Ma geujeungeuk uyub. Jiyub pi tan cit. "Ho ka jijak aneuk meutuah nyan", kheun ma lom.
Ma geutrôn leugat. Geungieng keudéh geungieng keunoe. Si Gam hana cit leumah.
"Untông na dilampôh, "kheun ma. Ma pi geupeukeu u likôt moh. Nyo bit na si Gam sinan. Jéh pat jih, bak sagoe pageue. Jidong sidroe seungab raya. Nyang na meugrak sigo sigo cit meu jaroe.
"Gam! peue beuet kah sinan, neuk?" tanyong ma. Ma geupeutoe keunan.
"Neu eu keuh hai ma. Dumnan le ka lôn poh, mantong cit jiteuka," kheun sigam.
Si Gam jitunyok bak bangké sidom ateueh beunteueng. "Aneuk mak !" kheun ma. Nyoekeuh buet kah seungab that sinoe ! Bèk lé neuk. Buet nyan hana gèt. Lom pih han mée Peue loem tajak inanya ateueh sidom? Sidom hana meudéesya. Sidom hana jipeurugoe geutanyoe. Sabab nyan pakon tabeukaru jih?
Nyang gèt tatueng tirèe bak sidom.
Dua peue nyang gèt tatueng peuleuoh sidom.
Keu sa meujeulih. Keu dua jeumot."
"Na kakalon watèe jijak sabè jimeurumpok ?"
"Na," seuôt si Gam. "Nyan kon teungoh jimeurumpok. Nyoe lom, ma ! Nyoe lom !"
"Nyan bandum jimumat jaroe. Kah na tom kamumat jaroe ?"
"Han tom."
"Meunyo meunan meujeulih sidom ngon kah. Lom pih hana binatang nyang jeumot dum sidom," kheun ma lom.
"Kakalonkeuh sunggôh han ban Jiaeuangkôt. Hana jipiyôh - piyôh sagai. Kadang-kadang raya dabeueh ngon badanjih. Bit pih meunan jimè cit. Han èk sidroe jimeurame."
"Peue jimè nyan ma ?"
"Peunajôh."
"Ho jimè peunajôh nyan ?"
"Jipuwoe keu aneuk peurumohjih. Nyoe le that ka kapoh. Soe keuh puwoe lom peunajôh keu aneuk jih? Sayang aneuk - jih, hana soe bri eumpeuen lé. Yahjih ka maté kapoh lé kah."
"Han lôn poh lé ma," kheun si Gam.
"Bit han ?" "Bit". Bôh jak lèh tawoe kamanoe.
Oleh : (Lhèe Saboh Nang)
ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn nno_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn